OBRAZLOŽENJE

1.KONTEKST PRIJEDLOGA

•Razlozi i ciljevi prijedloga

Uredba (EU) 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 počela se primjenjivati 1. siječnja 2022. Time se promijenila situacija za hranu za kućne ljubimce. Do 1. siječnja 2022. hrana za kućne ljubimce, posebno mačke i pse, mogla se označivati kao ekološka i ako nisu svi sastojci poljoprivrednog podrijetla bili ekološki jer su države članice mogle utvrditi nacionalna pravila ili, ako ih nisu utvrdile, prihvatiti ili priznati privatne norme. Međutim, od 1. siječnja 2022. hrana za kućne ljubimce više se ne može označivati kao ekološka jer se Uredbom (EU) 2018/848 utvrđuju samo pravila o označivanju hrane za životinje iz uzgoja, kao što su sijeno i silaža, a ne i posebna pravila o označivanju hrane za kućne ljubimce.

Uredba (EU) 2018/848 primjenjuje se na hranu za životinje koje se koriste za proizvodnju hrane i na hranu za kućne ljubimce. Iako su, u skladu s tom uredbom, neekološki sastojci poljoprivrednog podrijetla odobreni u proizvodnji ekološke hrane za životinje, izraz koji upućuje na ekološku proizvodnju ne može se upotrebljavati u prodajnoj oznaci ako nisu svi sastojci poljoprivrednog podrijetla ekološki. Osim toga, takva hrana za životinje ne može nositi znak Europske unije za ekološku proizvodnju. Stoga krajnji potrošači nisu izravno informirani o sukladnosti proizvoda s pravilima ekološke proizvodnje.

S jedne strane, specijalizirani subjekti informirani su o sastavu i udjelu ekoloških sastojaka, sastojaka iz prijelaznog razdoblja i neekoloških sastojaka u hrani za životinje u skladu s točkom 2.1.2. Priloga III. Uredbi (EU) 2018/848. S druge strane, za slučajeve kad se hrana za životinje prodaje izravno krajnjim potrošačima na maloprodajnoj razini trenutačno ne postoje pravila o pružanju informacija o ekološkim sastojcima u hrani za životinje ako nisu svi sastojci poljoprivrednog podrijetla ekološki. Usto, oznake na hrani i hrani za kućne ljubimce namijenjene su istim kupcima: hrana za kućne ljubimce i hrana (uključujući pretpakiranu hranu) prodaju se krajnjim potrošačima na maloprodajnoj razini.

U tom je kontekstu svrha ovog prijedloga utvrditi posebna pravila o označivanju hrane za kućne ljubimce. Tim će se pravilima omogućiti da hrana za kućne ljubimce, posebno mačke i pse, nosi znak Europske unije za ekološku proizvodnju. Nadalje, znak Europske unije za ekološku proizvodnju bit će obvezan za pretpakiranu hranu za kućne ljubimce koja je označena kao ekološka.

Prijedlogom će se poduprijeti mali, ali rastući sektor ekološke hrane za kućne ljubimce, tako što će se proizvođačima omogućiti da pri promidžbi svojih proizvoda upotrebljavaju znak Europske unije za ekološku proizvodnju. Osim toga, prijedlogom će se pridonijeti razvoju ekološke poljoprivrede jer će se omogućiti stvaranje dodane vrijednosti za ekološke nusproizvode koji se mogu upotrebljavati u proizvodnji hrane za kućne ljubimce. To je u skladu sa zelenim planom, strategijom „od polja do stola”, Strategijom za bioraznolikost, akcijskim planom za razvoj ekološke proizvodnje i ciljem da se do 2030. 25 % poljoprivrednog zemljišta u EU-u namijeni za ekološki uzgoj.